Andres Kasekamp

**Andres Ilmar Kasekamp** (sündinud 7. detsembril 1966 Torontos) on kanada-eesti ajaloolane ja politoloog.

Kasekamp sündis pagulaste perekonnas ning sai hariduse Kanadas. 1989. aastal lõpetas ta Toronto ülikooli ajaloolasena, 1990. aastal sai ta samast magistrikraadi. 1996. aastal sai ta Londoni ülikoolist Suurbritannias ajaloodoktori kraadi väitekirjaga *The Radical Right in Interwar Estonia* ("Paremäärmuslus maailmasõdade vahelises Eestis"). Tema peamisteks huvivaldkondadeks on kaasaegne välispoliitika, paremäärmuslike liikumiste ajalugu ja mälupoliitika.

Aastatel 1993 ja 1996–1999 oli Kasekamp Tartu Ülikooli külalislektor, pidas loenguid Londoni ülikoolis ja töötas Euroopa Komisjoni delegatsioonis Eestis. 1999–2004 oli ta Tartu ülikoolis dotsent. Samal ajal, aastatel 2002–2003, pidas ta külalisprofessorina loenguid ka Berliini Humboldti Ülikoolis. 2004. aastal oli ta külalisprofessor ka Toronto ülikoolis.

Aastatel 2002–2005 oli Kasekamp ajakirja *[[Journal of Baltic Studies]]* toimetaja. Aastatel 2004–2008 oli ta George Sorosi rajatud Avatud Eesti Fondi sihtasutuse nõukogu liige ja 2006–2008 selle esimees.

Alates 2004. aastast on Kasekamp Tartu ülikooli sotsiaal- ja haridusteaduskonna riigiteaduste instituudi rahvusvaheliste suhete õppetooli Balti poliitika professor. Aastatel 2000–2013 oli ta sihtasutuse Eesti Välispoliitika Instituut juhatuse esimees.

2010. aastal ilmus Kasekampi raamat *A History of the Baltic States*; see on ingliskeelne üldkäsitlus Balti riikide ajaloost ja ühtlasi esimene ühe autori kirjutatud teos, mis hõlmab kogu Baltimaade ajalugu esiajaloost tänapäevani. Järgmisel, 2011. aastal ilmus see ka eesti keelde tõlgituna ning 2014. aastal ilmus raamatust ka venekeelne tõlge.

## Tunnustus
* 2011 Balti Assamblee teaduspreemia teose *A History of the Baltic States* eest
* 2014 Eesti Vabariigi teaduspreemia humanitaarteaduste alal uurimuste tsükli "Balti riikide poliitiline areng" eest

## Isiklikku
Ta on kindral August Kasekampi pojapoeg, tema lell Päivo Kasekamp (1924–2013) oli soomepoiss ja metodisti vaimulik.

## Teoseid
**The Radical Right in interwar Estonia*. Houndmills, Basingstoke: Macmillan Press, 2000 (doktoritöö uustrükk).
**Organizing Europe's Place in World Affairs: The European Union's Common Foreign and Security Policy*. Toimetaja. Tartu: Tartu Ülikooli Kirjastus, 2003. 
**Estonian Foreign Policy Yearbook*. Toimetaja alates aastast 2003.
**Promoting Democratic Values in the Enlarging Europe: The Changing Role of the Baltic States from Importers to Exporters*. Toimetaja. Tartu: Tartu Ülikooli Kirjastus, 2006.
**A History of the Baltic States*. London and New York: Palgrave Macmillan, 2010. Eesti keeles: *Balti riikide ajalugu*. Inglise keelest tõlkinud Marek Laane. Tallinn: Varrak, 2011.

## Välislingid
*
*Andres Kasekamp: Balti riikide ajalugu vajas maailmale lahtiseletamist. Eesti Päevaleht, 17. september 2010
*Andres Kasekamp esitles raamatut Baltimaade ajaloost. 30. september 2010
*Andres Kasekampi Balti riikide ajalugu. Postimees, 2. oktoober 2010
*Balti Assamblee teaduspreemia anti Andres Kasekampile. Postimees, 14. oktoober 2011
*Toomas Karjahärm. Kasekamp lähendab kolme väikerahva ajalugu. Päevaleht, 14. jaanuar 2012